stanford-oval/wikipedia huggingface dataset:
מלחמת לאמיה
מהלך המלחמה > הקרב בראמנוס

אנטיפטרוס שלח שגריר גם אל לאונטוס על מנת שיבוא לעזרתו והלה נענה לקריאה. ראשית, לאונטוס פנה למקדוניה ושם הוא גייס יותר מעשרים אלף לוחמים רגליים ואלף וחמש מאות פרשים, הוא הצעיד אותם אל תוך תסליה נגד האויב האתונאי.
בשלב זה של המלחמה, הצבא היווני מנה רק עשרים ושניים אלף לוחמים רגליים וכשלושת אלפים וחמש מאות פרשים כאשר אלפיים מתוכם היו תסלים שהיו ידועים באומץ לבם וגבורתם. רבים מהיוונים חזרו לבתיהם על מנת להסדיר את ענייניהם הפרטיים ולכן הצטמצם הצבא.
הקרב היה ארוך ועיקש אך הפרשים התסלים החלו לצבור יתרון. לאונטוס לחם בעוז גם כאשר נותק מכוחותיו אך לבסוף הוא הוכה אנושות ונלקח אל עבר כוחות העזר שחנו במליטיה ושם הוא מת. הפרשים התסלים בראשות מנון הרביעי מפרסלוס (אנ') הביסו את הפרשים המקדונים, ובעקבות זאת הפלנקס המקדוני החל לסגת לעבר מישור הררי שם היה יותר קשה לפרשים לפעול נגדו. לאחר שהיוונים הבינו שאיבדו את היתרון שהעניקו להם הפרשים הם עזבו את שדה הקרב.
למחרת הקרב הגיע למקום אנטיפטרוס עם צבאו. לאחר שהוסר מעל לאמיה המצור והיוונים פינו את האזור, אנטיפטרוס יכול היה לעזוב את העיר. אנטיפטרוס נטל את השליטה על הצבא המובס וצירף אותו לכוחותיו, אך, עדיין העדיף להימנע מקרב ולכן בחר להמשיך לסגת באזור ההררי יותר ולהימנע מתקיפה של הפרשים היווניים.
אנטיפילוס, שעמד בראש הצבא היווני, החליט לא לרדוף ולעקוב אחרי הצבא המקדוני, אלא, בחר להישאר ולהמתין בתסליה.
באותו הזמן, התנהלו מספר קרבות ימיים בין הצי המקדוני בראשות קלייטוס שמנה מאתיים וארבעים ספינות לבין הצי האתונאי בראשות אבטיון (Evetion) שמנה מאה ושבעים ספינות וזאת לאחר שהאתונאים בנו ספינות נוספות במיוחד לשימוש במלחמה זו. קלייטוס הביס את האתונאים בשני קרבות עיקריים שנערכו ליד האיים האכינדים (Achinades).
מהלך המלחמה > הקרב בקראנון

קראטרוס חזר למקדוניה לאחר שנענה לבקשתו של אנטיפטרוס לבוא לעזרתו, עמו הגיעו גם ששת אלפים לוחמים רגליים שלחמו לצד אלכסנדר הגדול ועוד ארבעת אלפים שגויסו במהלך המסע חזרה, אלף קשתים וקלעים פרסים ואלף חמש מאות פרשים. קראטרוס נכנס לתסליה וחבר לאנטיפטרוס וסר למרותו מרצון. בשלב זה, צבאו של אנטיפטרוס מנה כארבעים אלף לוחמים רגליים, שלושת אלפים קשתים וקלעים וכחמשת אלפים פרשים.
הצבא האתונאי, שעדיין לא חיזק את כוחו בחזרה לאחר שרבים מלוחמיו חזרו לבתיהם במהלך ההמתנה בתסליה מנה בשלב זה עשרים וחמישה אלף לוחמים רגליים, שלושת אלפים וחמש מאות פרשים, היוונים שמו את יהבם על הפרשים התסלים שהיוו חלק משמעותי מניצחונותיהם הקודמים במלחמה.
אנטיפטרוס הניע את חייליו וניסה למשוך את היוונים שהיססו עדיין לצאת לקרב היות שרצו לחכות שעוד חיילים יחזרו, אך, לבסוף היוונים נאלצו לצאת לקרב. היוונים ערכו את כוחותיהם כך שהפרשים היו בראש ואילו הפלנקס צעד מאחוריהם. ידם של הפרשים התסלים הייתה על העליונה, אך, אז שלח אנטיפטרוס את הפזטיירוי המקדוני אל מול הפלנקס היווני. הרגליים היוונים החלו לסגת היות שספגו אבדות רבות ולא יכלו לעמוד בפני מספרם הרב של המקדונים. למרות שהפרשים התסלים צברו יתרון מול אויביהם הפרשים המקדונים, כאשר הם ראו שהלוחמים הרגליים נסוגים, הפרשים התסלים החלו לסגת גם כן וניסו לחבור לעמיתיהם. כאשר היוונים נסוגו לאזור הררי שהקשה על הלחימה הקרב הופסק. יותר מחמש מאות יוונים נהרגו ומהצד המקדוני נהרגו כמאה ושלושים.
למחרת, מנון ואנטיפילוס שהיו מנהיגי היוונים החליטו לשלוח שגרירים אל אנטיפטרוס כדי לדון על הפסקת אש. תשובתו של אנטיפטרוס הייתה כי הוא מתכוון לדון עם כל עיר על התנאים אך אינו מוכן לדון על הסכם כללי. היוונים סירבו לכך היות שרצו הסכם שהיה תואם לכל הערים, ולכן אנטיפטרוס וקראטרוס שלחו כוחות לערים קרובות על מנת להטיל עליהן מצור ולכבוש אותן בקלות היות שרוב המגינים נמצאו בצבא שנמצא בשדה הקרב. הערים שפחדו מהמקדונים החלו לשלוח, אחת אחרי השנייה, שליחים אל אנטיפטרוס על מנת לתאם תנאים להפסקת אש. תנאיו של אנטיפטרוס לא היו קשים וזה שכנע ערים נוספות לשבת עמו אל שולחן המשא ומתן.
האתונאים ובני בריתם הקרובים האטולים שהיו העוינים ביותר למקדונים ננטשו על ידי בני בריתם שחתמו הסכמים עם אנטיפטרוס.
תוצאות המלחמה

כאשר האתונאים והאטולים הבינו כי נשארו לבדם מול המקדונים הם החליטו לשלוח משלחת אל אנטיפטרוס. בראש המשלחת עמד דמאדס (Demades) שהיה דמגוג אתונאי מוכר. זכויות האזרח של דמאדס באתונה נשללו בעקבות הצהרות לתמיכה במקדוניה וקבלת שוחד, אך, עקב מצב החרום שנוצר הוא קיבל אותן בחזרה על מנת שיוכל לייצג את העיר, בנוסף אליו נשלח גם פוקיון (Phocion). אנטיפטרוס ענה להם כפי שענו לו האתונאים בעת ששלח אליהם שגרירים לדון על הפסקת אש בזמן שהיה תחת המצור בלאמיה, תשובתו הייתה שהוא מוכן לסיים את המלחמה בתנאי שהוא יקבל שליטה מלאה על אתונה. בלית ברירה האתונאים נאלצו להסכים לתנאי זה.
למרות שיזמו את המלחמה, אנטיפטרוס הפגין יחס מתון כלפי האתונאים והרשה להם לשמור על עירם, הוא לא הגלה אותם מאדמתם ואף לא נגע ברכושם. עם זאת, אנטיפטרוס שינה את שיטת הממשל באתונה וקבע כי כוח פוליטי יהיה תלוי במעמד כלכלי וכי רק אלו שברשותם יותר מאלפיים דראכמות יוכלו לעסוק בפוליטיקה. אנטיפטרוס עוד קבע כי השלטון יתנהל על פי החוקה של סולון. אנטיפטרוס למעשה ביטל את העצמאות הפוליטית של אתונה ובכך החליש את חשיבותה הפוליטית בין יתר הערים היווניות. אנטיפטרוס נישל אזרחים מתפקידיהם בטענה כי הם מפרים את השלום ומחרחרי מלחמה ואף הציע להם אדמות להתיישבות בתראקיה. אנטיפטרוס הוציא להורג חלק מאנשי ההנהגה האתונאית וכך מצא היפרידאס את מותו. דמוסתנס התאבד לאחר שנלכד על ידי כוחותיו של אלכסנדר לאחר שרדפו אותו מרגע שברח מאתונה בתום המלחמה.
עם זאת שאנטיפטרוס, לאחר שביצע שינויים בשלטון באתונה, נתן לאתונאים יד חופשית להתנהלות הפנימית שלהם, הוא עדיין הציב חיל מצב בעיר על מנת לוודא שלא יפרוץ מרד נוסף וגם על מנת לוודא שהשלטון הדמוקרטי שהיה נהוג עד אז לא ישוב על כנו.
אנטיפטרוס הפגין מתינות רבה ביחסו כלפי הערים היווניות האחרות והערים הכירו לו תודה על כך בצורת נאומים לזכותו, תארים ואותות כבוד.
ראו גם

לוחמה יוונית בעת העתיקה
לקריאה נוספת

Diodorus Siculus. 18. Penelope- U Chicago
The Life of Demosthenes 27-30 .
Mahaffy, J. P. Alexander's Empire, Ares Publishers Inc., Chicago, 1981.
Austin, M. M. The Hellenistic world from Alexander to the Roman conquest Cambridge University Press, 1981.
Errington, R. M. A History of Macedonia California University Press, 1990.
הערות שוליים

↑  Pausanias 1.25.3
↑  Diodorus Siculus. 18.8.
↑  Diodorus Siculus 18.9.
↑  Plutarch, Life of Demosthenes. 27
↑  Diodorus Siculus. 18.10.
↑  Diodorus Siculus. 18.12.
↑  ראו ערך אביה (אי)
↑  Diodorus Siculus. 18.11.
↑  Diodorus Siculus. 18.13
↑  Diodorus Siculus. 18.15
↑  Diodorus Siculus 18.16
↑  Diodorus Siculus. 18.17
↑  Mahaffy, J. P. Alexander's Empire, Ares Publishers Inc., Chicago, 1981, P.49
↑  Plutarch, Life of Demosthenes. 29-30
| --- | --- |
בקרת זהויות :  NLI: 987007553111605171  NKC: ph779391 
מפת העמים ביוון
אדוארד הייד, הרוזן השלישי מקלרנדון

| --- | --- |

 לידה:  28 בנובמבר 1661 אנגליה, הממלכה המאוחדת 
 פטירה:  31 במרץ 1723 (בגיל 61) לונדון, ממלכת בריטניה הגדולה 
 מדינה:  ממלכת אנגליה 
 מקום קבורה:  מנזר וסטמינסטר 
 השכלה:  כרייסט צ'רץ' 
 מפלגה:  טורים 
 בן או בת זוג:  Katherine O'Brien, Baroness Clifton (of Leighton Bromswold) (10 ביולי 1688–?) 
 
 
 
 חתימה:   
 
דיוקן שיש הטוענים שהוא מראה את אדוארד הייד, הרוזן השלישי מקלרנדון, לבוש בבגדי נשים
אדוארד הייד, הרוזן השלישי מקלרנדון (אנגלית: Edward Hyde, 3rd Earl of Clarendon‏; 28 בנובמבר 1661 - 31 במרץ 1723), שנודע כוויקונט קורנברי בין 1674 ל-1709, היה אציל, פוליטיקאי וקצין צבא אנגלי שכיהן כמושל ניו יורק וכמושל ניו ג'רזי בין 1701 ל-1708.
ביוגרפיה

אדוארד היה בנם היחיד של הנרי הייד, הרוזן השני מקלרנדון ותאודוסיה קאפל, ואחיינה של ליידי אן הייד, אשתו של מלך אנגליה ג'יימס השני. הוא גדל בסוולופילד שבברקשייר, והחל ללמוד באוניברסיטת אוקספורד ב-23 בינואר 1675, חודש אחד לאחר שאביו הפך לרוזן השני מקלרנדון והוא הפך לוויקונט קורנברי.
קלרנדון התגייס לרגימנט הדרגונים המלכותי של המלך בדרגת לוטננט-קולונל, ושנתיים לאחר מכן הועלה לדרגת קולונל. וכיהן כחבר פרלמנט טורי מטעם וילטשייר (1685–1696) וכרייסטצ'רץ' (1695–1701). הוא היה האדון אשר על הסוסים עבור הנסיך ג'ורג' מדנמרק, והיה משרת הכבוד בהכתרתו של המלך ג'יימס השני. הוא היה אחד מהמפקדים הראשונים שנטשו את המלך ב-1688, ולקח עמו חיילים רבים ככל שהיה ביכולתו. תומאס בבינגטון מקאולי תיאר את לורד קורנברי כ"אדם צעיר בעל תכונות נלוזות, עקרונות רופפים, ומזג אלים", וטען כי הדוכס ממרלבורו דרבן את קלרנדון לבגוד במלך.
באותה שנה נישא לקת'רין אובראיין, בתו של הנרי אובראיין, לורד אילבראקן, שירשה את אמה ב-1702 והפכה לברונית השמינית מקליפטון. היא מתה בניו יורק ב-11 באוגוסט 1706, ונקברה בכנסיית השילוש הקדוש המקומית. מהנישואין נולדו חמישה ילדים:
אדוארד - בנו הבכור שמת ללא צאצאים לפני אביו.
קת'רין, מרי ופלורה - מתו בצעירותן.
תאודוסיה - נישאה לג'ון בליי (לימים הרוזן הראשון מדארנלי) ב-1713, וקיבלה מהמלכה מתנה בגובה 10,000 לירות שטרלינג. תאודוסיה היא אם כל צאצאיו הנוכחיים של הייד.
ויליאם השלישי החליט להכיר תודה לקונרברי על נטישתו את ג'יימס השני, וב-1701 מינה אותו למושל ניו יורק וניו ג'רזי, כשקורנברי מחזיק במשרה זו עד 1708 וזוכה למוניטין ירוד כאדם מופקר מבחינה מוסרית, שהיה שקוע בשחיתות וככל הנראה היה המושל הגרוע ביותר ששלחה בריטניה ל-13 המושבות באמריקה הצפונית. הוא הואשם שנטל שוחד ומעל בכספי הציבור. היסטוריונים אחרים הוסיפו וטענו שבילה זמן רב כשהוא לבוש בבגדי נשים. אחד הסיפורים הידועים עליו מאותה תקופה היה כי הוא ערך קבלת פנים רשמית באולבני ביום הולדתה של המלכה אן, והופיע בו לבוש בבגדי נשים. נטען כי הגיע בבגדי נשים גם להלוויה של אשתו, וכי כתוצאה מכך החליטה המלכה אן להחזירו לאנגליה.
בשנות ה-2000 נבחנו הטענות מחדש, והתברר כי הן בעייתיות ומבוססות על עדויות מעטות. שלושה מתיישבים, שהיו ממתנגדיו הפוליטיים של קורנברי, כתבו זה לזה ארבעה מכתבים בין 1707 ל-1709, ודנו בהם בשמועות שלורד קורנברי מתלבש בבגדי נשים. בנוסף לכך נמצאו מספר מסמכים התומכים בהאשמות השוחד והניצול לרעה של כספי הציבור, אך לא מעבר לכך.
כשחזר לאנגליה נאסר הייד לתקופה קצרה בגלל חוב, אך לאחר מות אביו הוא הפך לרוזן השלישי מקלרנדון והשתחרר מהכלא בגלל היותו אציל. למרות כל השערוריות ששמו נקשר בהן הוא הושבע לחבר במועצה המלכותית ב-13 בדצמבר 1711, וב-1714 נשלח להנובר כשגריר לשם כבוד.
לורד קלרנדון מת בצ'לסי בעוני רב, ונקבר ב-5 באפריל 1723 במנזר וסטמינסטר. יורשו היה בן דודו מדרגה ראשונה, הנרי הייד.
לא ידוע אם יש קשר אבל בסיפור הפופולרי "המקרה המוזר של ד"ר ג'קיל ומר הייד" שמו הפרטי של ד"ר ג'קיל הנורמטיבי הוא הנרי ואילו שמו הפרטי של מר הייד האפל, הוא אדוארד.
פרי מגדים

| --- | --- |

 מידע כללי
 מאת:  הרב יוסף תאומים
 שפת המקור:  עברית 
 סוגה:  ביאור לנושאי כליו של השולחן ערוך על אורח חיים ויורה דעה
 הוצאה
 הוצאה:  פפד״א, ברלין
 תאריך הוצאה:  1771 (יורה דעה)  1787 (אורח חיים)
 סדרה
 מספר ספרים:  2
 קישורים חיצוניים
 ויקיטקסט:  פרי מגדים
 היברובוקס:  אורח חיים יורה דעה
 
פרי מגדים הוא חיבור על השולחן ערוך חלק אורח חיים ויורה דעה, שנכתב על ידי רבי יוסף תאומים שנודע בעיקר בזכות חיבורו זה, והוא אחד החיבורים הידועים והנחשבים שנדפסו על השולחן ערוך. עיקרו של החיבור הוא פירוש על נושאי כליו של השולחן ערוך, מגן אברהם, טורי זהב ושפתי כהן.
הכרך על שולחן ערוך חלק יורה דעה נדפס ראשון בברלין בשנת תקל"ב (1772), והכרך על אורח חיים בפרנקפורט על האודר בשנת תקמ"ז (1886). הספר זכה לפופולריות, ונדפס בכמה מהדורות חדשות עוד בחיי המחבר, ורבות נוספות אחר כך. חיבור זה אף היווה מקור לפסקי הלכה רבים, והפוסקים האחרונים כדוגמת המשנה ברורה ועוד, הסתמכו עליו רבות בפסיקותיהם.
ייחודיות החיבור

ה"פרי מגדים", כשאר ספרי המחבר, מוכר בעיקר בשל חדירתו לעומק הסוגיות, מבלי להיכנס לפלפולים מפותלים שלהם התנגד נחרצות. הוא ביקר ”למדנים תורניים האוהבים פלפול של הבל, אבני בהו על קו תהו, ושונאים איש הישר הולך”. על המחבר מסופר כי לפני שחיבר את פירוש ה'פרי מגדים' לחלק יורה דעה שבשולחן ערוך, למד את מסכת חולין במשך עשרים שנה רצופות, ורק אחרי שחזר עליה מאה ואחת פעמים והייתה שגורה על פיו עם מפרשיה, כתב את פירושו.
את ספרו "פרי מגדים" כתב מספר פעמים, ובהן שכתב את כולו מחדש. מסיבה זו פעמים רבות נמצאות בספרו הפניות למה שכתב במקום אחר ואינן בנמצא.
תוכן הספר

עיקר החיבור מתמקד בביאור חיבוריהם של מפרשי השולחן ערוך. חיבור הפרי מגדים נתחבר לחלק אורח חיים ולחלק יורה דעה. את חלק אורח חיים מקיף הוא מתחילתו ועד סופו, בעוד בחלק יורה דעה מגיע החיבור מסימן א' עד סימן קיב.
תוכן הספר > 'משבצות זהב', 'אשל אברהם' ו'שפתי דעת'

חיבורו 'פרי מגדים' מכיל פירושים, הערות וביאורים על חלק אורח חיים של השולחן ערוך ועל חלק יורה דעה.
החלק על אורח חיים כולל שני חלקים: "משבצות זהב" שהוא פירוש לספרו של הט"ז, ו"אשל אברהם" על סדר המגן אברהם.
הפירוש על חלק על יורה דעה כולל שני חלקים: "משבצות זהב" על הט"ז, ו"שפתי דעת" על סדר הש"ך.
בעבר נדפס ה"פרי מגדים" בסוף כל כרך של השולחן ערוך. במהדורות החדשות של שולחן ערוך שנדפסו לאחרונה היו שהחלו להדפיסו סביב ה"שולחן ערוך" עצמו, עקב חשיבותו.
תוכן הספר > פתיחה כוללת

מלבד החיבור עצמו, הכולל פירוש על נושאי הכלים, נודע חיבור ה"פרי מגדים" ב"פתיחות" (הקדמות) שהוא מקדים לכל נושא הלכתי ב"שולחן ערוך", ובהן הוא מבהיר את עקרונות ויסודות הנושא. פתיחות אלו כוללות חקירות וספיקות שונים בהלכה בנושאים שונים.
כמו כן בפתיחת ספרו כתב המחבר מאמר ארוך ובו הוא מסכם באריכות את כל הדינים הנוגעים למורה הוראה בסדר הוראת ההלכה לשואלים. חיבור זה יחיד מסוגו ובעל חשיבות רבה לכל פוסק.
תוכן הספר > פירושים על הספר

על ה'פרי מגדים' נכתבו ספרי פירושים וקיצורים שונים, בעיקר בשל קושי בהבנת דבריו שנכתבו לעיתים בקיצור רב, ובראשי תיבות שאינם נפוצים, וכן מחמת סגנון ההתנסחות הייחודי, המקשה על הבנת הדברים.
ייבוש מזון

קערת פירות יבשים
ייבוש עגבניות במכשיר ייעודי ביתי
ייבוש מזון היא אחת השיטות העתיקות לשימור מזון לתקופה ארוכה.
הייבוש מונע מהמזון להוות מצע להתרבוּת של פטריות וחיידקים, ובכך מעכב את קלקול המזון.
סוגי מזון מתאימים לייבוש

מזונות פחמימתיים - בעיקר עמילניים - ומזונות חלבוניים. כך למשל, מקובל לייבש ירקות, פירות וגרעינים (כגון קטניות או תירס). מקובל גם לייבש בשר, דגים ומאכלי ים, אף שהם על פי רוב מיובשים באופן תעשייתי עם חומרים נוספים השומרים על טעמם.
שומן מתעפש בייבוש ולכן לא מייבשים נתחי בשר שמנים או פירות עם תכולת שומן גבוהה.
שיטות ייבוש

בתקופות עתיקות הייבוש נעשה בחום השמש ובאקלים יבש. באקלים לח היה נהוג עישון, שהוא ייבוש מזורז בחום שמפיצה אש.
כיום מקובל לייבש בתנור או על ידי מכשירי ייבוש ייעודיים המזרימים אוויר חם על המזון.
ייבוש בעזרת מקור חום ובאמצעות אש לא-ישירה נקרא קלייה.
למרות אמצעי השימור המתקדמים הנהוגים היום, מקובל לייבש ולעשן מזון כדי להקנות לו טעם מסוים וכך לעשות בו שימוש אופייני. למשל נקניקים מיובשים, או עגבניות מיובשות.
גלריה

ייבוש חיטה על גגות צפת (1920)
בשר מיובש (אנ')
ייבוש בשר
ייבוש דיונונים ביפן
ייבוש פטריות שמפניון
מאכלים מיובשים מן החי בטואן מון (屯門) (Tuen Mun)
מאכלים מיובשים מן הצומח בקווינס רואד (Queen's Road, Hong Kong)
ראו גם

ייבוש בהקפאה
עישון מזון
פירות מיובשים
עקדת יצחק (רמברנדט)

| --- | --- |

 מידע כללי
 צייר:  רמברנדט
 תאריך יצירה:  1635
 טכניקה וחומרים:  שמן על בד
 ממדים בס"מ
 רוחב:  132 ס״מ 
 גובה:  193 ס״מ 
 נתונים על היצירה
 זרם אמנותי:  תור הזהב של הולנד 
 מספר יצירה:  ГЭ-727 (ארמיטאז') 
 מיקום:  מוזיאון הארמיטאז' סנקט פטרבורג שברוסיה
 
עקדת יצחק (בהולנדית: Het offer van Abraham) הוא ציור שמן מעשה ידי הצייר רמברנדט ואן ריין משנת 1635. היצירה מוצגת במוזיאון הארמיטאז' בסנקט פטרבורג.
הסיפור המקראי

הציור מציג את הרגע בו קיבל אברהם את ההוראה, מן השמיים, של מלאך האלוהים לעצור, הוראה אשר מסיחה את דעתו ומונעת ממנו לשחוט את בנו יצחק (ספר בראשית, פרק כ"ב, פסוק י"א).
תיאור היצירה

רמברנדט מתאר אירוע המתרחש על הר, כפי שמתואר בסיפור המקראי, מאחור נשקף עמק יפה. אפשר לראות את עצי העולה ואת האש. להבדיל מהסיפור המקראי, מלאך האלוהים אינו קורא מן השמיים לאברהם לעצור, אלא מונע ממנו פיזית לשחוט את יצחק על ידי תפיסת ידו. מבטו של המלאך אינו מופנה לאברהם אלא ליצחק, כאילו רצה לוודא שאכן הגיע בזמן.
הקומפוזיציה מלאה חיוניות ותנועה. תשומת לב רבה מוקדשת לתיאור גופו היפה של יצחק. ראויה לציון העובדה שרמברנדט, אשר תמיד נהג לתאר הבעות פנים באופן אובססיבי, בחר לכסות את פניו של יצחק בכף ידו של אברהם. המאכלת הנראית נשמטת מטה מידו של אברהם, בעוד הוא מביט מעלה, יוצרת אפקט של תנועה.
השימוש המופלא של רמברנדט במשחקים של אור וצל (טכניקה הקרויה קיארוסקורו) בולט לעין. בעיקר נעשה שימוש בניגודיות בין בגדיו הכהים של אברהם מצד אחד, וצבע העור הבהיר של פני אברהם וגופו של יצחק מצד שני.
הציור הושפע מן הציור עקדת יצחק של קאראווג'ו.
הערות שוליים

↑  "עקדת יצחק". Art Hermitage.
| רמברנדט |
| --- | --- | --- |
| יצירותיו | אחשוורוש והמן במשתה אסתר • אברהם מארח את שלושת המלאכים • אישה צעירה במסגרת תמונה • אנדרומדה כבולה אל הסלעים • ארטמיסיה • אריסטו מתבונן בפרוטומה של הומרוס • בת שבע במקלחת • דיוקן עצמי בגיל 63 • דנאה • הוועד של אגודת הדרייפרים • הכלה היהודייה • המלומד מעל דוכן הדרשות • דוד ואוריה • חטיפת אירופה • יוסף מספר על חלומותיו • יעקב מברך את בני יוסף • ירמיהו מבכה את חורבן ירושלים • משה שובר את לוחות הברית • משמר הלילה • משתה בלשאצר • סערה בים כנרת • חלום יוסף • סקילתו של סטפנוס הקדוש • עקדת יצחק • פטרוס הקדוש בכלא • שאול ודוד • שובו של הבן האובד • שיעור האנטומיה של ד"ר טולפ • שמשון ודלילה • שמשון מאיים על חותנו |  |
| ראו גם | בארוק • מאוריצהאוס • מוזיאון בית רמברנדט • רייקסמוזיאום |  |
| --- | --- |
בקרת זהויות :  RKDimages ID: 40898
מחלת ריאות חסימתית כרונית

| --- | --- |

חתך ברקמת ריאה המדגים נפחת אופיינית לעישון עם חללים בהם משקעים פחמניים שחורים.
 תחום:  רפואת ריאות 
 גורם:  עישון, אבק 
 גורמי סיכון:  עישון 
 תסמינים:  קוצר נשימה, שיעול, צפצופים 
 טיפול:  קנבוטרול  פורמוטרול  erdosteine  במבוטרול  L-carbocysteine  glycopyrrolate  ambroxol  indacaterol  indacaterol maleate  fluticasone furoate  אטופילין 
 קישורים ומאגרי מידע
 eMedicine:  article/297664 
 DiseasesDB:  2672
 MeSH:  C08.381.495.389
 MedlinePlus:  000091
 OMIM:  606963
 סיווגים
 ICD-10:  J40 - J44, J47
 ICD-11:  CA22 
 
מחלת ריאות חסימתית כרונית (בעברית: חַסֶּמֶת הריאה, באנגלית: Chronic Obstructive Pulmonary Disease; בראשי תיבות: COPD) היא מחלה הנגרמת לרוב מעישון כבד או מחשיפה מוגברת לעשן וזיהום אוויר. מבחינה פיזיולוגית מדובר במצבים בהם יש הפרעות באוורור ובחילוף הגזים בריאות.
המונח הוא כללי, ומתייחסות אליו, בין היתר, המחלות ברונכיטיס כרונית ונפחת (emphysema).
שכיחות המחלה

מדי שנה מתים בעולם כשלושה מיליון בני אדם מהמחלה, ומספר זה נמצא בקו עלייה. בישראל מתים מהמחלה כ-3,000 חולים מדי שנה. על-פי מחקר שנערך על ידי ד"ר סתיו מבית החולים אסף הרופא וד"ר מאיר רז מקופת חולים מכבי, עלול ללקות בה מעשן אחד מכל חמישה מעשנים שגילם מעל 45 שנה.
המחלה פוגעת בגברים יותר מאשר בנשים, אך ניכר גידול בשכיחותה גם בקרב הנשים.
סימפטומים

התסמינים העיקריים של המחלה דומים לאלו של מחלת האסתמה. הם כוללים:
קושי בנשימה
קוצר נשימה במאמץ
צפצופים בנשימה
לחץ בחזה
שיעול חזק עם ליחה שאינו חולף.
כתוצאה מהירידה באיכות החיים ומתסמיני המחלה, חולים עלולים להתמודד עם דיכאון, חרדה, פאניקה, וקשיים חברתיים.
סוגים עיקריים

בעבר היה נהוג לחלק את COPD לשתי מחלות שונות אך היום רוב החולים הם חולים משולבים. שני המצבים שתורמים ל-COPD הם:
נפחת (אמפיזמה; מכונה: "הנשפן הורוד", "The Pink Puffer") – מתבטאת בהצמדות של נאדיות הריאה זו לזו וכיווצן כתוצאה מהרס הסורפקטנט (חומר שנמצא מסביב לנאדיות ודואג שיישארו פתוחות), דבר המונע גישה רחבה של כלי דם לריאות. החולה יסבול מקוצר נשימה, חזה חביתי, עור ורדרד (הגוף מייצר יותר תאי דם אדומים על מנת להכניס כמה שיותר חמצן לדם עם הגישה המצומצמת של כלי הדם לריאות כתוצאה מהמחלה, ובכך לחמצן את הרקמות כמה שיותר), פליטת כיח (נוזל צמיגי) בשיעול, ופוליצטמיה.
דלקת סימפונות כרונית (מכונה "הנפחן הכחול", "The Blue Bloater") – מתבטאת בדלקת כרונית של שיער הסימפונות שגורמת לזה שהמוקוס נשאר בסימפונות, מתקשה ומצר את הסימפון, מה שבמקרים נדירים (כ-3% מחולי ה-Blue Bloater) מביא ל-Hypoxic Drive.‏ החולה יסבול מקוצר נשימה בכל פעילות גופנית שיעשה, ולכן יימנע מכך ויעלה במשקל. כמו כן, החולה יסבול מציאנוזיס (כיחלון) כתוצאה ממחסור בדם מחומצן. בסופו של דבר צפוי החולה למות מאפניאה (דום נשימה). החולים בדרך כלל לוקחים כדורי סטרואידים שמונעים את יצירת המוקוס ואת המשך הצרת הסימפונות, אך גם יגבירו אצלם את הסכנה לזיהום.
מניעה וטיפול

בעוד שבמחלת האסתמה הטיפול התרופתי וכן הטיפול המניעתי-סביבתי מאפשרים לחולה חיים תקינים, הרי שבמחלת הריאה החסימתית הכרונית נגרם נזק בלתי הפיך לריאות, ועל כן מטרת הטיפול היא בעיקר הקלה על הסימפטומים של המחלה.
החשיבות בגילוי מוקדם של המחלה טמון במניעת ההתדרדרות שלה, שיפור איכות החיים והארכת תוחלת החיים של החולה. שינויים באורח החיים עשויים למנוע מהמחלה להפוך לקשה.
הטיפול הראשוני הוא הפסקת עישון בעזרת תרופות או סדנאות להפסקת עישון. הפסקת העישון היא הדרך היחידה הקיימת כיום למנוע את התקדמות המחלה, ובמקרים מסוימים אף יכולה לשפר אותה.
פעילות גופנית מומלצת לכולם, גם לחולים עם בעיות נשימה קשות ולכן יש כיום טיפול באמצעות שיקום נשימתי. במקרים מתקדמים הוכח שהטיפול בשיקום נשימתי מקל על התסמינים ומאפשר פעילות גופנית סבירה ויכולת לחזור לתפקוד חלקי עד מלא (כתלות בחומרת המחלה).
יש לקבל חיסונים נגד שפעת ודלקת ריאות ולטפל מיד באנטיביוטיקה מתאימה בכל מקרה של זיהום ריאתי.
הטיפול התרופתי מבוסס על משאפים המכילים מרחיבי סימפונות:
מרחיבי סימפונות ממשפחת האנטי-מוסקריניים. תרופות אלו חוסמות את הקולטנים המוסקריניים לאצטילכולין בריאות ובכך גורמות להרחבת הסימפונות והקלה על קוצר נשימה ותסמינים נוספים של COPD. קיימים מרחיבי סימפונות בעל טווח פעילות קצר (כגון איפרטרופיום ברומיד, שם מסחרי: אירובנט, אטרובנט) ומרחיבי סימפונות בעלי טווח פעילות ארוך (LAMA - Long Acting Muscarinic Antagonists) כגון umeclinidium, aclinidium, tiotropium - היתרון של תכשירים בעלי טווח פעילות ארוך הוא נטילה של פעם עד פעמיים ביום, דבר המאפשר הענות טובה יותר לטיפול.
מרחיבי סימפונות ממשפחת האגוניסטים לקולטנים אדרנרגיים מסוג ביתא 2. קיימים מרחיבי סימפונות בעלי טווח קצר, כגון ונטולין וטרבולין ובעלי טווח ארוך, LABA, כגון vilanterol, indacterol, salmeterol, formoterol.
המשאפים יכולים לכלול גם סטרואידים (ICS - Inhaled CorticoSteroids).
תרופות פומיות לטיפול ב-COPD, כוללות את תיאופילין ורופלומילאסט (דאלירספ).
במקרים קשים מטפלים בסטרואידים סיסטמים, בזריקות או דרך הפה.
במקרים שתפקוד הריאות נמוך ביותר נותנים טיפול בחמצן כדי להפחית את קוצר הנשימה.
הטיפול הסופי הוא השתלת ריאה.
COPD מול אסתמה

אסתמה ו־COPD הן מחלות בדרכי הנשימה המאופיינות בחסימה של דרכי הנשימה. החסימה משתנה והפיכה באסתמה, אך בלתי הפיכה ב־COPD. שתיהן מתאפיינות בדלקת כרונית של דרכי הנשימה, ובשתיהן יש אפשרות להחרפה והחמרה, השוני ביניהן מתבטא בעיקר בדפוס הדלקת בדרכי הנשימה, בתאים דלקתיים שונים, השלכות שונות של הדלקת ותגובות שונות לטיפול.
באסתמה הדלקת ממוקמת בעיקר בדרכי הנשימה המוליכות הגדולות יותר, קצת בדרכי הנשימה, והפרנכימה של הריאה אינה מושפעת. לעומתה הדלקת ב־COPD משפיעה בעיקר על דרכי הנשימה הקטנות ועל הפרנכימה של הריאות.
ראו גם

פתולוגיה של מערכת הנשימה
מחלות חסימתיות של הריאה
הערות שוליים

↑  חַסֶּמֶת הָרֵאָה במילון מונחים שונים ברפואה ב (תשע"ד), באתר האקדמיה ללשון העברית
↑  עישון כבד יוגדר במידה ומכפלת כמות הסיגריות ליום במספר שנות העישון גדולה מ-24.
↑  Chronic obstructive pulmonary disease (COPD), World Health Organization (באנגלית)
↑  תופעה של גירוי שאיפת אוויר בתגובה למחסור בחמצן, בניגוד לאדם בריא, אצלו הגירוי לשאיפה בא מעלייה ברמת ה-CO2; דבר זה יכול להוביל לסיבוכים כמו דום נשימה, כשהחולה חשוף לריכוזי חמצן גבוהים.
↑  מחלת ריאה חסימתית כרונית, באתר מכבי שירותי בריאות
| --- | --- |
בקרת זהויות :  NLI: 987007538668305171  LNB: 000326692  NDL: 00942909  NKC: ph137034 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
אבלטון

| --- | --- |

 נתונים כלליים
 סוג:  AG
 מייסדים:  גררד בלס, רוברט הנקה, ברנד רוגנדורף
 תקופת הפעילות:  1999–הווה (כ־26 שנים)
 חברות בנות:  Cycling '74
 מיקום המטה:  ברלין 
 משרד ראשי:  ברלין, גרמניה
 ענפי תעשייה:  תוכנות מחשב ליצירת מוזיקה
 מוצרים עיקריים:  אבלטון לייב, אבלטון פוש
 הכנסות:  18.5 מיליון דולר (2012)
 מנכ"ל:  גררד בלס
 עובדים:  ~200
  
 ableton.com
 
אבלטון AG היא חברה המבוססת בברלין המייצרת ומפיצה את תוכנת אבלטון לייב להפקה מוזיקלית, ספריות סימפולים והקונטרול אבלטון פוש.
היסטוריה

אבלטון נוסדה בשנת 1999 על ידי גררד בלס, רוברט הנקה וברנרד רוגנדורף. לאחר שבלס עבד על הריאקטור של Native Instruments, הקים את אבלטון והשיק את תוכנת הלייב בשנת 2001. בלס נשאר המנכ"ל של אבלטון עד היום. המשרד הראשי של אבלטון ממוקם במחוז מיטה בברלין, גרמניה והמשרד השני ממוקם בפסדינה, קליפורניה.
במרץ 2007, אבלטון החלה לשתף פעולה עם חברת Cycling '74, היוצרים של תוכנת Max/MSP ושנתיים מאוחר יותר, הושק "Max for Live" המאפשר ליצור פאצ'ים של Max/MSP ישירות מתוך לייב. הפאצ'ים פועלים בדיוק כמו תוספים חיצוניים ותומכים בשמירת פריסטים, אוטומציות ותכונות נוספות.
אבלטון לייב נמצאת כרגע בגרסתה ה-12. ישנן שלוש גרסאות של התוכנה הניתנות לרכישה. לייב 12 סטנדרט (הכוללת את הפונקציות הבסיסיות להכנת מוזיקה), לייב 12 סוויט (הכוללת את כל הכלים והאפקטים של אבלטון לייב בתוספת Max for Live) ולייב 12 אינטרו (גרסה מצומצמת של התוכנה עם מספר מוגבל של ערוצים ואפקטים). אבלטון לייב מסוגלת לעבוד עם מספר רב של כלי MIDI וכלים ווירטואליים.
בשנת 2013, החברה שיתפה פעולה עם אקאי ליצירת כלי הפוש עבור לייב. הכלי מאפשר גישה לכל פרט בתוכנה מיחידה אחת, ניגון תווים ועוד. שנתיים מאוחר יותר החברה הפסיקה לעבוד עם אקאי והשיקה את הגרסה השנייה של הפוש הכוללת מסך צבעוני ואינטגרציה יותר טובה עם לייב.
רשימת האמנים המפורסמים שמפיקים על התוכנה כוללת את KSHMR ,Skrillex, 7skies ועוד.
אבלטון נוהגת לקיים שיעורים וסמינרים בעזרת מדריכים אשר החברה מסמיכה.